Document ID: 32007D0304

KOMISJONI OTSUS,
25. aprill 2007,
maisi Bt176 (SYN-EV176-9) ja sellest tuletatud toodete turult kõrvaldamise kohta
(teatavaks tehtud numbri K(2007) 1804 all)
(Ainult ingliskeelne tekst on autentne)
(2007/304/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 22. septembri 2003. aasta määrust (EÜ) nr 1829/2003 geneetiliselt muundatud toidu ja sööda kohta, (1) eriti selle artikli 8 lõiget 6 ja artikli 20 lõiget 6,
ning arvestades järgmist:
(1)
Vastavalt nõukogu 23. aprilli 1990. aasta direktiivile 90/220/EMÜ (geneetiliselt muundatud organismide tahtliku keskkonda viimise kohta) (2) on maisi Bt176 (SYN-EV176-9) turuleviimiseks antud nõusolek komisjoni 23. jaanuari 1997. aasta otsusega 97/98/EÜ, mis käsitleb sellise geneetiliselt muundatud maisi (Zea mays L.) turuleviimist, milles on kombineeritud muundamise tagajärjel Bt-endotoksiini geenist tulenevad insektitsiidsed omadused ja herbitsiid glufosinaatammooniumi kõrgendatud taluvus, vastavalt nõukogu direktiivile 90/220/EMÜ. (3) Direktiiv 90/220/EMÜ on uuesti sõnastatud ja kehtetuks tunnistatud direktiiviga 2001/18/EÜ.
(2)
Nõusolek põhines komisjoni otsusega 76/791/EMÜ (4) loodud söötade teaduskomitee, komisjoni otsusega 95/273/EÜ (5) loodud toidu teaduskomitee ja komisjoni otsusega 78/436/EMÜ (6) loodud pestitsiidide teaduskomitee arvamustel.
(3)
Syngenta Crop Protection AG (edaspidi “teavitaja”) on seejärel teatanud maisist SYN-EV176-9 ja sellest tuletatud toodetest kui olemasolevatest toodetest määruse (EÜ) nr 1829/2003 (edaspidi “määrus”) artikli 8 lõike 1 ja artikli 20 lõike 1 kohaselt ning need tooted on kantud ühenduse geneetiliselt muundatud toidu ja sööda registrisse. Teatis hõlmas maisist SYN-EV176-9 koosnevat ja/või seda sisaldavat või sellest valmistatud toitu, maisist SYN-EV176-9 valmistatud toidulisandeid, maisist SYN-EV176-9 koosnevat ja/või seda sisaldavat sööta, maisist SYN-EV176-9 valmistatud söödamaterjali ja maisist SYN-EV176-9 valmistatud söödalisandeid.
(4)
Maisist SYN-EV176-9 teavitaja märkis komisjonile 19. septembril 2005. aastal saadetud kirjas, et on lõpetanud maisi SYN-EV176-9 seemnete müügi ühenduses pärast 2005. aasta külviperioodi.
(5)
Lisaks on teavitaja komisjonile teatanud, et ei kavatse esitada taotlust maisi SYN-EV176-9 loa pikendamiseks vastavalt määruse artikli 8 lõikele 4 ja artiklile 11 ning artikli 20 lõikele 4 ja artiklile 23. Seetõttu ei tohi maisi SYN-EV176-9 ja sellest tuletatud tooteid pärast 18. aprilli 2007 ei ühenduse turule viia ega ühenduses viljelda.
(6)
Seega tuleb rakendada meetmeid, et tagada maisist SYN-EV176-9 saadud puhasliinide ja hübriidide seemnete tõhus turult kõrvaldamine. Tulenevalt sellest, et maisi SYN-EV176-9 seemneid ei ole saada, võib eeldada sellest tuletatud toodete kadumist inimeste ja loomade toiduahelast mõistliku aja jooksul.
(7)
Kuna teavitaja on lõpetanud maisi SYN-EV176-9 seemnete müügi ühenduses pärast 2005. aasta külviperioodi, on maisist SYN-EV176-9 tuletatud toodete varud lõppenud ning võib oletada, et neid ei tohiks pärast 18. aprilli 2007 enam turul olla. Maisist SYN-EV176-9 saadud geneetiliselt muundatud materjali jäljed võivad siiski säilida toidus ja söödas teatava aja jooksul.
(8)
Õiguskindluse huvides on seetõttu vajalik sätestada üleminekuperiood, mille jooksul võib toit ja sööt sellist materjali sisaldada, ilma et seda peetaks määruse artikli 4 lõike 2 või artikli 16 lõike 2 rikkumiseks, kui materjali esinemine on juhuslik või tehniliselt vältimatu.
(9)
Lubatava sisalduse taseme ja ajaperioodi määramisel tuleks arvesse võtta aega, mis kulub seemnete tõhusa turult kõrvaldamise mõju ilmnemiseks nii inimeste kui ka loomade toiduahela ulatuses. Igal juhul peab lubatav tase olema madalam kui määruses sätestatud 0,9 % märgistamise ja jälgitavuse piirnorm, mis kehtib geneetiliselt muundatud materjali suhtes, mille esinemine toidus ja söödas on juhuslik või tehniliselt vältimatu.
(10)
Määruse artiklis 28 sätestatud ühenduse geneetiliselt muundatud toidu ja sööda registris olevaid kandeid maisi SYN-EV176-9 kohta tuleb muuta, et võtta arvesse käesolevat otsust.
(11)
Teavitajaga on konsulteeritud käesolevas otsuses sätestatud meetmete asjus.
(12)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Et tagada maisi SYN-EV176-9 puhasliinide ja saadud hübriidide viljelusotstarbeliste seemnete tõhus turult kõrvaldamine, peab teavitaja järgima lisas sätestatud meetmeid.
Kuue kuu jooksul alates käesoleva otsuse teatavakstegemisest peab teavitaja saatma komisjonile aruande lisas sätestatud meetmete rakendamise kohta.
Artikkel 2
Maisi SYN-EV176-9 sisaldava, sellest koosneva või sellest valmistatud materjali esinemine toidus ja söödas, millest on teatatud vastavalt määruse artikli 8 lõikele 1 ja artikli 20 lõikele 1, on lubatud viie aasta jooksul alates käesolevast otsuse teatamise kuupäevast, kui
a)
esinemine on juhuslik või tehniliselt vältimatu; ning
b)
sisaldus ei ületa 0,9 %.
Artikkel 3
Määruse artiklis 28 sätestatud ühenduse geneetiliselt muundatud toidu ja sööda registris olevaid kandeid maisi SYN-EV176-9 kohta muudetakse, et võtta arvesse käesolevat otsust.
Artikkel 4
Käesolev otsus on adresseeritud Syngenta Crop Protection AG-le, P.O. Box, CH-4002 Basel, Šveits.
Brüssel, 25. aprill 2007

Labels: 7
3
17
6